ฟุ้งซื้อประกันภัยพิบัติน้อยถือว่ารัฐทำสำเร็จ
“พยุงศักดิ์” ยันคนทำประกันน้อยถือประสบผลสำเร็จ มั่นใจเอาอยู่
25 เม.ย. 2555

“พยุงศักดิ์” ยันคนทำประกันน้อยถือประสบผลสำเร็จ มั่นใจเอาอยู่
นายพยุงศักดิ์ ชาติสุทธิผล ประธานกองทุนส่งเสริมการประกันภัยพิบัติ กล่าวว่า ขณะนี้มีผู้มาทำประกันกับกองทุนคิดเป็นทุนประกัน 300-400 ล้านบาท เป็นผู้ประกอบการรายใหญ่จำนวน 1 ราย ที่เหลือเป็นผู้ประกอบการเอสเอ็มอี ส่วนประชาชนรายย่อยยังมีคนมาทำจำนวนน้อยมาก
สาเหตุที่มีผู้มาทำประกันน้อยมาจากหลายสาเหตุ ทั้งจากสาเหตุที่กองทุนเพิ่งเริ่มเปิดให้ซื้อประกันได้ไม่ถึง 1 เดือน ผู้ประกอบการบางรายยังมีประกันของเก่าคุ้มครองอยู่ และประชาชนรายย่อยไม่มาทำประกัน เพราะมั่นใจมาตรการของรัฐในการดูแลป้องกันน้ำท่วมรอบใหม่
“การมาทำประกันภัยน้อยไม่ถือว่าล้มเหลว แต่เป็นการประสบความสำเร็จ เพราะถือว่าผู้ประกอบการมั่นใจมากขึ้น ขณะที่บริษัทประกันก็ต้องการเก็บประกันไว้เอง ทำให้ระบบเข้าสู้ภาวะปกติมาก อัตราค่าเบี้ยประกันลดลง” นายพยุงศักดิ์ กล่าว
นายพยุงศักดิ์ กล่าวว่า คณะกรรมการได้มีการพิจารณาเพิ่มระดับประกันให้กับผู้ประกอบการเอสเอ็มอี และผู้ประกอบการรายใหญ่มากขึ้น จากที่ชดเชยความเสียหาย 30% เป็น 50% ของทุนประกัน เพื่อให้เกิดความมั่นใจกับผู้ทำประกันมากขึ้น โดยในประเทศญี่ปุ่นรับความเสี่ยงไว้ทั้งหมด 100%
สำหรับค่าเบี้ยประกันของกองทุนในส่วนของรายย่อยคิด 0.5% คุ้มครองความเสียหาย 1 แสนบาท ผู้ประกอบการเอสเอ็มอีทุนประกันไม่เกิน 50 ล้านบาท อัตรา 1% คุ้มครองเสียหาย 30% และผู้ประกอบการรายใหญ่ไม่จำกัดทุนประกันอัตรา 1.25% คุ้มครองความเสี่ยง 30%
อย่างไรก็ตาม หากมีการเพิ่มการคุ้มครองความเสี่ยงจาก 30% เป็น 50% จะต้องมีการเพิ่มค่าเบี้ยประกันให้สูงขึ้นตามไปด้วย